**Introspecție**

*Adriana Birau*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oglindă aburindă în seară târzie,

o rază de lună ce prin geam răzbate,

dans de vapori în ceața lăptoasă

și-o siluetă fără contur cerșind claritate...

Fantoma din sticlă se întreabă cine e,

căci răspunsul i-a fost mereu încuiat

de lacăte de nesiguranță,

refugiat în imposibil, niciodată grațiat.

Întrebare împletită în recif de interogații

trimis la adresa autocunoașterii,

zace în adâncurile ființei,

în epava predestinată descompunerii.

Și ar renunța să mai întrebe...

toropeala căutării o dizolvă încet

și oboseala îi îngrașă incertitudinea,

însă tabloul de sine e incomplet.

Știe că trebuie să fie mai mult

decât un contur al existenței,

o formă banală de carne de om

și-o comună amprentă a prezenței.

Suficientă nu și-a fost niciodată

și întotdeauna s-a întrebat

de reflectă vreun gram în plus

decât normalul universal aprobat.

Prisma conștiinței e mereu neclară

și totuși... mai bine s-ar întreba

ce ar vrea ca ea să fie

și ce la sine ar schimba.